ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Ιουλίου 1999

σχετικά με την εισαγωγή προβάτων και αιγών από τη Βουλγαρία και για την τροποποίηση της απόφασης 97/232/ΕΚ

[κοινοποιηθείσα υπό τον αριθμό Ε(1999) 2433]

(Κείμενο που παρουσιάζει ενδιαφέρον για τον ΕΟΧ)

(1999/541/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους και νωπών κρεάτων ή προϊόντων με βάση το κρέας προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 3, 6 και 7,

Εκτιμώντας:

(1) ότι η οδηγία 91/68/ΕΟΚ του Συμβουλίου(3), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, καθορίζει τους υγειονομικούς όρους που διέπουν το ενδοκοινοτικό εμπόριο αιγοπροβάτων·

(2) ότι η απόφαση 93/198/ΕΟΚ της Επιτροπής(4), όπως τροποποιήθηκε τελευταία από την απόφαση 97/231/ΕΚ(5), καθορίζει τους υγειονομικούς όρους και τα κτηνιατρικά πιστοποιητικά για την εισαγωγή οικόσιτων αιγοπροβάτων·

(3) ότι, με την απόφαση 97/232/ΕΚ της Επιτροπής(6), καταρτίζεται κατάλογος τρίτων χωρών από τις οποίες τα κράτη μέλη επιτρέπουν την εισαγωγή αιγοπροβάτων·

(4) ότι οι κατάλογοι αυτοί μπορούν να τροποποιούνται οποιαδήποτε στιγμή για να λαμβάνονται υπόψη νέες πληροφορίες ή νέες καταστάσεις·

(5) ότι, κατόπιν πρόσφατης κτηνιατρικής αποστολής της Επιτροπής, φαίνεται ότι οι κτηνιατρικές υπηρεσίες της Βουλγαρίας ελέγχουν ικανοποιητικά το σύνολο της χώρας·

(6) ότι δεν έχουν καταγραφεί κρούσματα ευλογιάς των προβάτων στη Βουλγαρία από τον Σεπτέμβριο του 1996 και μετα·

(7) ότι η χώρα είναι απαλλαγμένη από τον αφθώδη πυρετό κατά τη διάρκεια των δύο τελευταίων ετών·

(8) ότι είναι δυνατόν να επιτραπούν οι εισαγωγές οικόσιτων αιγοπροβάτων για άμεση σφαγή χωρίς να υπάρχει κίνδυνος διάδοσης των ασθενειών αυτών·

(9) ότι κρίνεται αναγκαίο να διατηρηθεί ο περιορισμός των εισαγωγών ζώντων αιγοπροβάτων για την παραμεθόρια ζώνη πλάτους είκοσι χιλιομέτρων κατά μήκος των συνόρων με την Τουρκία·

(10) ότι η απόφαση 97/232/ΕΚ θα πρέπει να τροποποιηθεί αναλόγως·

(11) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη επιτρέπουν την εισαγωγή οικόσιτων αιγοπροβάτων από τη Βουλγαρία για άμεση σφαγή.

Άρθρο 2

Το παράρτημα της απόφασης 97/232/ΕΚ τροποποιείται ως εξής:

Στο μέρος 2, οι όροι "υπόκειται στην προσωρινή αναστολή της έγκρισης λόγω της κατάστασης υγείας των ζώων" αντικαθίστανται από τους όρους"εξαιρουμένης παραμεθόριας ζώνης πλάτους είκοσι χιλιομέτρων των επαρχιών Burgas, Jambol, Sliven, Starazagora, Hasskovo και Kardjali κατά μήκος των συνόρων με την Τουρκία.Τα ζώα που περιγράφονται στο βάσει της απόφασης 93/198/ΕΟΚ απαιτούμενο πιστοποιητικό πρέπει να υποβάλλονται σε:

- απομόνωση προ της εξαγωγής, διαρκείας 14 ημερών, σε επίσημα εγκεκριμένες από τις κεντρικές αρμόδιες αρχές της εξάγουσας χώρας εγκαταστάσεις και οι οποίες ευρίσκονται υπό τον έλεγχο επίσημου κτηνιάτρου και η επίβλεψη γίνεται κατά τρόπο που να αποφεύγεται η άμεση ή έμμεση επαφή μεταξύ των προς εξαγωγή ζώων και άλλων διχήλων, και

- υποβάλλονται σε ορολογική δοκιμή, η οποία πραγματοποτείται εντός οκτώ ημερών προ της έναρξης της απομόνωσης, για αντισώματα αφθώδους πυρετού με αρνητικά αποτελέσματα."

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 26 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 46 της 19.2.1991, σ. 19.

(4) ΕΕ L 86 της 6.4.1993, σ. 34.

(5) ΕΕ L 93 της 8.4.1997, σ. 22.

(6) ΕΕ L 93 της 8.4.1997, σ. 43.